Parisas (Teksasas)
Parisas (angl. Paris) – miestas Jungtinėse Amerikos Valstijose, šiaurės rytų Teksase, 170 km į šiaurės rytus nuo Dalaso, Red Riverio ir Salfuro vandenskyroje. Lamaro apygardos centras. Keliai į Šermaną, Teksarkaną, Dalasą, Longvju, Talsą. Geležinkelis į Hiugą. Žemės ūkio rajono prekybinis centras (medvilnė, gyvuliai, grūdai), yra keletas smulkių pramonės įmonių. Regiono medicininis centras. Veikia Pariso koledžas (nuo 1925 m.), Semo Belo Maksio namas (pastatytas 1868 m., istorinio paveldo objektas), Eifelio bokšto replika (20 m), pastatyta ant kaubojaus skrybėlės. 2020 m. 56,6 % miesto gyventojų buvo baltieji, 23,1 % – afroamerikiečiai, 11,9 % – lotynoamerikiečiai, 5,4 % – mišrios kilmės, 1,4 % – azijiečiai, 1,3 % – indėnai. Pagal šį miestą pavadintas 1984 m. filmas „Paryžius, Teksasas“.